CELEX: 32018R0188
Language: hr
Date: 2017-11-21 00:00:00
Title: Delegirana uredba Komisije (EU) 2018/188 оd 21. studenoga 2017. o izmjeni Delegirane uredbe (EU) br. 1394/2014 o uspostavi plana za odbačeni ulov za ribolov određenih pelagijskih vrsta u jugozapadnim vodama

9.2.2018   
            
            
               HR
            
            
               Službeni list Europske unije
            
            
               L 36/1
            
         DELEGIRANA UREDBA KOMISIJE (EU) 2018/188
   оd 21. studenoga 2017.
   o izmjeni Delegirane uredbe (EU) br. 1394/2014 o uspostavi plana za odbačeni ulov za ribolov određenih pelagijskih vrsta u jugozapadnim vodama
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6. i članak 18. stavke 1. i 3.,
   budući da:
   
               (1)
            
            
               Jedan od ciljeva Uredbe (EU) br. 1380/2013 postupno je napuštanje prakse odbacivanja ulova u svim vrstama ribolova Unije uvođenjem obveze iskrcavanja ulova za vrste koje podliježu ograničenjima ulova.
            
         
               (2)
            
            
               Člankom 15. stavkom 6. Uredbe (EU) br. 1380/2013 Komisiji su dodijeljene ovlasti da s pomoću delegiranog akta donese planove za odbačeni ulov za razdoblje od najviše tri godine koje je moguće jedanput obnoviti na temelju zajedničkih preporuka koje su izradile države članice nakon savjetovanja s relevantnim savjetodavnim vijećima.
            
         
               (3)
            
            
               Delegiranom uredbom Komisije (EU) br. 1394/2014 (2) utvrđen je plan za odbačeni ulov za ribolov određenih pelagijskih vrsta u jugozapadnim vodama kako bi se olakšala provedba obveze iskrcavanja s pomoću određenih mehanizama fleksibilnosti.
            
         
               (4)
            
            
               U skladu s člankom 15. stavkom 5. točkom (c) podtočkom ii., tim su planom za odbačeni ulov predviđena, među ostalim, određena izuzeća od obveze iskrcavanja svih ulova zbog nerazmjernih troškova postupanja s neželjenim ulovom za one ribolovne alate kod kojih neželjeni ulov po ribolovnom alatu ne prelazi određeni postotak ukupnog godišnjeg ulova tim alatom („izuzeća de minimis”).
            
         
               (5)
            
            
               U skladu s člankom 5. Delegirane uredbe (EU) br. 1394/2014 plan za odbačeni ulov prestaje važiti 31. prosinca 2017.
            
         
               (6)
            
            
               Belgija, Francuska, Nizozemska, Portugal i Španjolska imaju izravan upravljački interes u ribarstvu u jugozapadnim vodama. Nakon savjetovanja sa Savjetodavnim vijećem za jugozapadne vode i Savjetodavnim vijećem za ribolov pelagijskih vrsta te su države članice 2. lipnja 2017. Komisiji dostavile zajedničku preporuku.
            
         
               (7)
            
            
               U zajedničkoj preporuci predlaže se da se produži trajanje izuzeća de minimis uspostavljenih planom za odbačeni ulov na sljedećim revidiranim razinama odbacivanja ulova:
               
                           —
                        
                        
                           do najviše 6 % u 2018. i 5 % u 2019. i 2020. ukupnog godišnjeg ulova ugotice pučinke ulovljene u industrijskom ribolovu pelagijskim koćaricama u zoni ICES-a VIII.;
                        
                     
                           —
                        
                        
                           do najviše 6 % u 2018. i 5 % u 2019. i 2020. ukupnog godišnjeg ulova bijele tune ulovljene u ribolovu velikih pelagijskih vrsta s pomoću pelagijskih koća kojima upravljaju dva plovila u zoni ICES-a VIII.;
                        
                     
                           —
                        
                        
                           do najviše 4 % u 2018., 2019. i 2020. ukupnog godišnjeg ulova inćuna, skuše i šaruna ulovljenih pelagijskim koćaricama u zoni ICES-a VIII.;
                        
                     
                           —
                        
                        
                           do najviše 4 % u 2018., 2019. i 2020. ukupnog godišnjeg ulova šaruna, čileanskog šnjura i skuše te 1 % u 2018., 2019. i 2020. ukupnog godišnjeg ulova inćuna, ulovljenih u ribolovu okružujućim mrežama plivaricama u zonama ICES-a VIII., IX., X. i zonama CECAF-a 34.1.1., 34.1.2. i 34.2.0.
                        
                     
         
               (8)
            
            
               Kako bi se opravdala predložena izuzeća de minimis, države članice dostavile su dokaze o nerazmjernim troškovima postupanja s neželjenim ulovom u relevantnim vrstama ribolova. Dokaze je preispitala stručna radna skupina Znanstvenog, tehničkog i gospodarskog odbora za ribarstvo (STECF) koja je zaključila da su u zajedničkim preporukama sadržani obrazloženi argumenti povezani s nerazmjernim troškovima postupanja s neželjenim ulovom, što je u nekim slučajevima potvrđeno i kvalitativnom procjenom troškova. U svjetlu prethodno navedenoga i u nedostatku drugačijih znanstvenih informacija primjereno je produljiti trajanje izuzeća de minimis u skladu s postocima predloženima u zajedničkoj preporuci i na razinama koje ne premašuju dopuštene u skladu s člankom 15. stavkom 1. Uredbe (EU) br. 1380/2013.
            
         
               (9)
            
            
               Člankom 2. Delegirane uredbe (EU) br. 1394/2014 predviđa se izuzeće na temelju stope preživljavanja za inćuna, šaruna, čileanskog šnjura i skušu ulovljene u artizanalnom ribolovu okružujućim mrežama plivaricama, a člankom 4. te Uredbe posebna minimalna referentna veličina za očuvanje inćuna. Te je mjere pozitivno ocijenio STECF 2014. Komisija smatra da dokazi na kojima se ta ocjena temeljila i dalje vrijede za sljedeće tri godine. Stoga je primjereno proširiti primjenu tih mjera do 2020.
            
         
               (10)
            
            
               Delegiranu uredbu (EU) br. 1394/2014 trebalo bi stoga na odgovarajući način izmijeniti.
            
         
               (11)
            
            
               Budući da mjere predviđene ovom Uredbom izravno utječu na gospodarske aktivnosti povezane s ribolovnom sezonom plovila Unije i na njezino planiranje, ova bi Uredba trebala stupiti na snagu neposredno nakon objave. S obzirom na to da plan za odbačeni ulov utvrđen Delegiranom uredbom (EU) 1394/2014 prestaje važiti 31. prosinca 2017., ova bi se Uredba trebala primjenjivati od 1. siječnja 2018.,
            
         DONIJELA JE OVU UREDBU:
   Članak 1.
   Delegirana uredba (EU) br. 1394/2014 mijenja se kako slijedi:
   
               (1)
            
            
               Članak 3. zamjenjuje se sljedećim:
               „Članak 3.
               Izuzeća de minimis
               
               Odstupajući od članka 15. stavka 1. Uredbe (EU) br. 1380/2013, smiju se odbaciti sljedeće količine:
               
                           (a)
                        
                        
                           do najviše 6 % u 2018. i 5 % u 2019. i 2020. ukupnog godišnjeg ulova ugotice pučinke u ciljanom industrijskom ribolovu ugotice pučinke pelagijskim koćaricama u zoni ICES-a VIII., pri čemu se ta vrsta obrađuje radi dobivanja osnove za surimi;
                        
                     
                           (b)
                        
                        
                           do najviše 6 % u 2018. i 5 % u 2019. i 2020. ukupnog godišnjeg ulova bijele tune u ciljanom ribolovu bijele tune kao velike pelagijske vrste u zoni ICES-a VIII. s pomoću pelagijskih koća kojima upravljaju dva plovila;
                        
                     
                           (c)
                        
                        
                           do najviše 4 % u 2018., 2019. i 2020. ukupnog godišnjeg ulova inćuna, skuše i šaruna u ciljanom ribolovu inćuna, skuše i šaruna pelagijskim koćaricama u zoni ICES-a VIII.;
                        
                     
                           (d)
                        
                        
                           do najviše 4 % u 2018., 2019. i 2020. ukupnog godišnjeg ulova šaruna, čileanskog šnjura i skuše te 1 % u 2018., 2019. i 2020. ukupnog godišnjeg ulova inćuna u ciljanom ribolovu šaruna, čileanskog šnjura, skuše i inćuna okružujućim mrežama plivaricama u zonama ICES-a VIII., IX. i X. te zonama CECAF-a 34.1.1., 34.1.2. i 34.2.0.”
                        
                     
         
               (2)
            
            
               U članku 5. drugi stavak zamjenjuje se sljedećim:
               „Primjenjuje se od 1. siječnja 2015. do 31. prosinca 2020.”
            
         Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   Primjenjuje se od 1. siječnja 2018.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 21. studenoga 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 28.12.2013., str. 22.
   
   
      (2)  Delegirana uredba Komisije (EU) br. 1394/2014 оd 20. listopada 2014. o uspostavi plana za odbačeni ulov za ribolov određenih pelagijskih vrsta u jugozapadnim vodama (SL L 370, 30.12.2014., str. 31.).